‘রক্তচক্ষু উপেক্ষা করেই সংগ্রাম চলবে’, তৃণমূলের প্রতিষ্ঠা দিবসে লড়াকু বার্তা মমতার

কলকাতা: তৃণমূল কংগ্রেসের (TMC) প্রতিষ্ঠা দিবসে দলীয় নেতা-কর্মীদের লড়াইয়ের বার্তা দিলেন দলের সুপ্রিমো ও মুখ্যমন্ত্রী মমতা বন্দ্যোপাধ্যায় (Mamata Banerjee)। বৃহস্পতিবার এক্স (X) হ্যান্ডেলে পোস্ট করে তিনি স্পষ্ট জানিয়ে দেন, ধমকে-চমকে কোনও লাভ হবে না এবং সব রকম ‘রক্তচক্ষু’ উপেক্ষা করেই সংগ্রাম চলবে।

প্রতিষ্ঠা দিবসের শুভেচ্ছা জানিয়ে মমতা বন্দ্যোপাধ্যায় লেখেন, ১৯৯৮ সালের এই দিনে মা-মাটি-মানুষের সেবার লক্ষ্যে তৃণমূল কংগ্রেসের পথচলা শুরু হয়েছিল। তাঁর কথায়, দেশের সম্মান রক্ষা, বাংলার উন্নয়ন এবং মানুষের গণতান্ত্রিক অধিকার সুরক্ষাই এই যাত্রাপথের মূল লক্ষ্য।

আরও পড়ুন: কল্পতরু উৎসবে দক্ষিণেশ্বরে ভক্তের ঢল, ভিড় সামলাতে বিশেষ নিরাপত্তা ব্যবস্থা

সর্বভারতীয় তৃণমূল কংগ্রেসের প্রতিষ্ঠা দিবস উপলক্ষ্যে সকলকে জানাই আন্তরিক শুভেচ্ছা ও অভিনন্দন।

মা-মাটি-মানুষের সেবার লক্ষ্যে ১৯৯৮ সালের আজকের দিনে তৃণমূল কংগ্রেসের পথচলা শুরু হয়েছিল। এই ঐতিহাসিক যাত্রাপথের মূল দিশারী দেশমাতৃকার সম্মান, বাংলার উন্নয়ন এবং মানুষের গণতান্ত্রিক…

— Mamata Banerjee (@MamataOfficial) January 1, 2026

দলীয় কর্মী-সমর্থকদের অবদানের কথা উল্লেখ করে মুখ্যমন্ত্রী লেখেন, দলের প্রতিটি কর্মী আজও সেই লক্ষ্যেই অবিচল এবং তাঁদের নিরলস প্রচেষ্টা ও আত্মত্যাগকে তিনি শ্রদ্ধা ও সম্মান জানান। পোস্টে লড়াকু সুর বজায় রেখে মমতা বন্দ্যোপাধ্যায় আরও লেখেন, “কোনও রকম অপশক্তির কাছে মাথা নত নয়। সকল রক্তচক্ষুকে উপেক্ষা করেই সাধারণ মানুষের জন্য আমাদের সংগ্রাম আজীবন চলবে।” তৃণমূলের প্রতিষ্ঠা দিবসে দলনেত্রীর এই বার্তাকে কেন্দ্র করে রাজনৈতিক মহলে নতুন করে চর্চা শুরু হয়েছে।